Sag T-580/16

Irit Azoulay m.fl.

mod

Europa-Parlamentet

»Personalesag – tjenestemænd – midlertidigt ansatte – løn – familietillæg – uddannelsestillæg – afslag på godtgørelse af skoleudgifter – artikel 3, stk. 1, i bilag VII til vedtægten – berettiget forventning – ligebehandling – princippet om god forvaltning«

Sammendrag – Rettens dom (Ottende Afdeling) af 28. april 2017

Tjenestemænd–løn–familietillæg–uddannelsestillæg–skoleudgifter–begreb–bidrag til sammenslutninger, som drives uden gevinst for øje, til børns deltagelse i et specifikt undervisningsprojekt, der ikke får offentlig støtte–udelukket

(Tjenestemandsvedtægten, bilag VII, art. 3, stk. 1)

Det fremgår af artikel 3, stk. 1, i bilag VII til vedtægten, at begrebet »skoleudgifter« vedrører udgifter i forbindelse med, at det barn, som tjenestemanden har forsørgerpligt over for, regelmæssigt modtager heltidsundervisning i en grundskole eller en skole på gymnasialt niveau mod betaling.

Ifølge artikel 3 i de almindelige gennemførelsesbestemmelser vedrørende tildeling af det uddannelsestillæg, der er fastsat i artikel 3 i bilag VII til vedtægten, som er vedtaget af Europa-Parlamentet, dækker skoleudgifter »udgifter til indskrivning ved og undervisning på skoler«. Således formuleret dækker skoleudgifter såvel de udgifter, der gør det muligt for en elev at få adgang til skolen (udgifter til indskrivning), som de udgifter, der gør det muligt for eleven at følge undervisningstimerne og i fornødent omfang at deltage i samme skoles programmer (udgifter til undervisning).

Begrebet »skoleudgifter« er et selvstændigt begreb i EU-retten og følgelig er nationale benævnelser eller klassifikationer på området for skoleudgifter ikke afgørende. Det følger ligeledes heraf, at benævnelsen eller klassifikationen af de bidrag, som betales af forældrene til sammenslutninger, som drives uden gevinst for øje, til børnenes deltagelse i et specifikt undervisningsprojekt, der ikke får offentlig støtte, på de skoler, de går på, ikke ændrer den omstændighed, at de pågældende uddannelsesinstitutioner ikke kræver indskrivnings- eller undervisningsgebyr. Heraf følger nødvendigvis, at de nævnte bidrag, der anmodes om af de sammenslutninger, der drives uden gevinst for øje, ikke kan vedrøre de nævnte skolers indskrivnings- og undervisningsgebyr.

I denne forbindelse modstiller artikel 3 i de nævnte almindelige gennemførelsesbestemmelser »alle andre udgifter«, som udelukkes fra godtgørelse. Dette udtryk vedrører ikke udelukkende »udgifter, der ikke vedrører undervisningsaktiviteter«, men omhandler udtrykkeligt »andre udgifter vedrørende gennemførelsen af skoleprogrammet på den skole, som eleven går på«.

Det følger heraf, at eftersom de bidrag, der betales til de pågældende sammenslutninger, som drives uden gevinst for øje, ikke kan kvalificeres som skoleudgifter, udgør bidragene udgifter, der følger af de krav og aktiviteter, der er forbundet med gennemførelsen af skoleprogrammet, dvs. børnenes deltagelse i de pågældende skolers specifikke undervisningsprojekt, der ikke er offentligt støttet, og skal anses for »andre udgifter vedrørende gennemførelsen af skoleprogrammet på den skole, som eleven går på« som omhandlet i nævnte artikel 3 i de almindelige gennemførelsesbestemmelser, der, ifølge samme bestemmelse, ikke dækkes af uddannelsestillægget.

(jf. præmis 20, 30, 36, 38 og 40)